แนวโน้มดัชนีเช้าลุ้นรีบาวน์
นักวิเคราะห์ฯคาดตลาดหุ้นไทยเช้านี้ยังมีลุ้นรีบาวน์ตามตลาดภูมิภาคได้ แต่ภาพตลาดโดยรวมคงจะผันผวน
21 ธ.ค. 2553

นักวิเคราะห์ฯคาดตลาดหุ้นไทยเช้านี้ยังมีลุ้นรีบาวน์ตามตลาดภูมิภาคได้ แต่ภาพตลาดโดยรวมคงจะผันผวน
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้มีโอกาสที่จะรีบาวน์ได้ในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะอยู่ในแดนบวก แต่โดยภาพรวมของตลาดฯคงจะเป็นลักษณะของการผันผวน แต่คงจะไม่ปรับตัวลงต่ำกว่าระดับแนวรับที่ 1,000 จุด ส่วนแนวต้านให้ไว้ที่ 1,020 จุด          เนื่องจากวานนี้ตลาดฯปรับตัวลงมองว่าเป็นอาการตื่นตกใจเกินกว่าเหตุ จากความวิตกปัญหาความตึงเครียดระหว่างเกาหลีเหนือและเกาหลีใต้ และการที่ต่างชาติขายสุทธิกว่า 1,000 ล้านบาท มองว่าไม่ได้น่าตกใจ เพราะวอลุ่มเทรดของตลาดโดยรวมมีน้อยอยู่แล้ว           ทั้งนี้ ภาพรวมต่าง ๆ ยังไม่ได้น่ากลัวอะไร แม้ว่าจะยังต้องเกาะติดสถานการณ์ในคาบสมุทรเกาหลีอยู่ก็ตาม แต่เช้านี้จะเห็นว่าตลาดหุ้นเกาหลีก็มีการปรับตัวขึ้นมาบวกได้ 0.76% และเชื่อว่าสถานการณ์คงจะคลี่คลายไปได้